Securitas saavutti ISO 27001 -sertifikaatin

Thu, 26 Mar 2026 16:24:00 +0200
2. tason uutiset

Securitaksen tietoturvallisuuden hallintajärjestelmä on sertifioitu arvostetun kansainvälisen ISO 27001 -standardin mukaisesti.

Kiwa Sertifiointi Oy on myöntänyt sertifikaatin 9.1.2026. Sertifikaatti kattaa kaikki Securitas Oy:n toiminnot, toimipaikat ja palvelut valtakunnallisesti. Sertifiointiin sisältyvät myös Securitas Oy:n tytäryhtiöt Securitas Events Oy ja Securitas Palvelut Oy.

"Tietoturvallisuutemme sertifiointi on merkittävä investointi prosessiemme, järjestelmiemme ja organisaatiomme jatkuvaksi parantamiseksi. Sertifikaatin myöntäminen on osoitus toimintamme luotettavuudesta ja laadusta. Securitas haluaa turvata sekä asiakkaidemme että yhtiömme tietoja parhaalla mahdollisella tavalla – siksi ISO 27001", toimitusjohtaja Jarmo Mikkonen toteaa.

ISO/IEC 27001 on kansainvälinen standardi, joka määrittelee vaatimukset tietoturvallisuuden hallintajärjestelmän perustamiselle, käyttöönotolle, ylläpidolle ja jatkuvalle kehittämiselle.

Kuvassa: vasemmalta Securitaksen IT Country Manager Antti Mäkelä ja toimitusjohtaja Jarmo Mikkonen.